Dacă dorești să tranzacționezi titluri de capital, este util să știi că există mai multe aplicații de investiții la bursă accesibile pe telefonul mobil.
Aplicații de investiții la bursă din România
1. TradeVille 4.0 este una dintre cele mai populare aplicații de investiții la bursă din România, accesibilă pe telefoanele mobile cu sisteme de operare Android și iOS. TradeVille este una dintre primele firme de brokeraj înființate în România, autorizată să tranzacționeze la Bursa de Valori București.
Pe Android, aplicația TradeVille 4.0 este disponibilă doar pe telefoanele care au ca sistem de operare cel puțin Android 9, iar în cazul iOS doar pe telefoanele care au minimum sistemul de operare iOS 14.
Aplicații de investiții pentru mobil
Potrivit societății de servicii de investiții financiare, TradeVille 4.0 este singura aplicație ce permite tranzacții atât pe Bursa de Valori București, cât și pe piețele internaționale. Utilizatorii beneficiază de impozit redus la 1% pentru deținerile de peste 1 an (BVB și internaționale).
Aplicația TradeVille 4.0 oferă și acces la analize de specialitate pentru diverse industrii, precum și analize tehnice. De asemenea, există un Call Center disponibil între 9 și 18, iar Mentenanța Trading Internaționale este disponibil între 18 – 23.Timpul mediu de răspuns este sub 1 minut, mai notează sursa citată.
Aplicații de investiții la bursă – TradeVille
Prima pagină din aplicație conține elementele portofoliului, ca de exemplu profitul relativ (adică rezultatul obținut dacă utilizatorul ar vinde la prețul pieței toate deținerile), investițiile (valoarea portofoliului la prețul pieței), grafice ce arată evoluția portofoliului în diverse perioade (o zi, o săptămână, o lună), cash-ul disponibil pentru fiecare valută etc.
Aplicația oferă și funcții precum acces în timp real la compoziția portofoliului, unde utilizatorii pot vedea cât au investit în fiecare categorie de instrumente (acțiuni, obligațiuni, cash etc).
Firme de brokeraj și aplicații pentru investiții
Cu TradeVille 4.0 utilizatorii pot selecta un anumit simbol (adică o companie listată la bursă) și pot accesa toate informațiile disponibile despre aceasta. Pot adăuga simbolul într-o listă preferată, pot seta o alertă cu privire la acea companie. Totodată, au acces la grafice, indicatori și alte informații despre societatea respectivă.
Activitatea de cash & operațiuni se află într-o secțiune dedicată, împărțită pe categorii. Aici, utilizatorii pot cumpăra/vinde titluri de capital, modifica sau anula ordinele în așteptare sau pot transfera bani între conturile TradeVille sau către contul bancar propriu.
TradeVille 4.0 oferă și recomandări făcute de analiști și mari investitori, știri și noutăți despre companiile listate și un glosar cu explicații.
Aplicații de investiții la bursă – XTB
2. xStation este o altă aplicație de tranzacționare accesibilă pe telefonul mobil, lansată de brokerul XTB. Aplicația este disponibilă atât pe telefoanele mobile cu sistemul de operare iOS, cât și pe cele care folosesc Android.
Aplicația are o interfață intuitivă cu ajutorul căreia utilizatorii pot tranzacționa pe bursele internaționale (ce oferă acces la peste 6.300 de instrumente precum acțiuni, ETF-uri cu deținere și CFD-uri cu suport pe Forex, monede virtuale, indici, mărfuri, acțiuni și ETF-uri din întreaga lume), se arată pe site-ul companiei.
Aplicații de investiții la bursă – xStation de la XTB
De asemena, utilizatorii pot primi notificări de știri și pot beneficia de cursuri de investiții și instrumente de analiză de piață. Aplicația include și grafice (disponibile orizontal) care le permit utilizatorilor să urmărească cu exactitate fiecare mișcare a pieței.
xStation oferă acces și la tehnici de administrare a riscului. Astfel, utilizatorii își pot gestiona riscurile înainte de plasarea unei tranzacții prin setarea unor ordine de tip Stop Loss și Take Profit, având control asupra acestora direct de pe grafic sau folosind calculatorul de trading incorporat.
Comisionul la acțiuni și ETF-uri este de 0% pentru un rulaj lunar până în 100.000 de euro. Tranzacțiile efectuate după depășirea acestui prag vor avea un comision de 0,2% (minimum 10 euro). De asemenea, se poate aplica un cost de conversie valutară de 0,5%.
XTB oferă o protecție a fondurilor de 100% în limita a 3.000 de euro, în vreme ce sumele cuprinse între 3.000 și 22.000 de euro sunt garantate în procent de 90% (cu excepția acțiunilor fracționate).
Aplicații de investiții la bursă – eToro
3. eToro, lansată de compania de servicii financiare omonimă înregistrată în Cipru, este o altă aplicație de tranzacționare disponibilă pentru investitorii din România. Aplicația poate fi descărcată atât din App Store, cât și din Google Play.
Folosind aplicația, investitorii pot tranzacționa acțiuni CFD, valute, mărfuri, indici sau ETF-uri. Este important de menționat că aplicația permite ca utilizatorii să folosească strategii de investiții Smart Portfolios, precum și copierea investitorilor de top.
Atunci când folosesc eToro în calitate de broker online, utilizatorii primesc notificări în timp real despre elementele esențiale pentru a lua decizia de tranzacționare corectă, se arată pe site-ul companiei.
Aplicația permite executarea tuturor acțiunilor posibile pe platforma de tranzacționare și transmite notificări privind evenimentele relevante de pe piață.
Dacă acest articol despre aplicații de investiții la bursă vi s-a părut util, v-ar putea interesa și: